കരിപ്പൂര് സ്വര്ണ ക്വട്ടേഷന് കേസ്: സൂഫിയാനെയും സംഘത്തെയും കസ്റ്റംസ് അറസ്റ്റു ചെയ്യും കൊച്ചി: കരിപ്പൂര് സ്വര്ണ ക്വട്ടേഷന് കേസില് കൊടുവള്ളിയിലെ സ്വര്ണക്കടത്ത് സംഘത്തലവന് സൂഫിയാന് ഉള്പ്പെടെ ഏതാനും പ്രതികളുടെ അറസ്റ്റ് കസ്റ്റംസ് അടുത്ത ദിവസം രേഖപ്പെടുത്തും. പൊലീസ് നേരത്തേ അറസ്റ്റു ചെയ്ത് റിമാന്ഡില് കഴിയുന്ന പ്രതികളെ അറസ്റ്റു ചെയ്യാന് മഞ്ചേരി കോടതി അനുമതി നല്കിയതിനെ തുടര്ന്നാണിത്. കരിപ്പൂര് വിമാനത്താവളത്തില് അറസ്റ്റിലായ മുഹമ്മദ് ഷെഫീക്ക് സ്വര്ണം കൊണ്ടുവന്നത് സൂഫിയാന്റെ സംഘത്തിന് വേണ്ടിയാണെന്നും,ഈ സ്വര്ണം തട്ടിയടുക്കാനാണ് കണ്ണൂരിലെ അര്ജുന് ആയങ്കിയും സംഘവും ശ്രമിച്ചതെന്നും കസ്റ്റംസ് കണ്ടെത്തിയിരുന്നു . സൂഫിയാന് വേണ്ടി കൊണ്ടുവന്ന സ്വര്ണം അര്ജുന് ആവശ്യപ്പെട്ടിരുന്നതായി മുഹമ്മദ് ഷെഫീക്ക് മൊഴി നല്കിയിട്ടുണ്ട്. ജയില് സൂപ്രണ്ടിന്റെ സാന്നിദ്ധ്യത്തില് പ്രതികളെ കസ്റ്റംസ് ചോദ്യം ചെയ്തിരുന്നു. ഇതിന്റെ റിപ്പോര്ട്ട് സമര്പ്പിച്ച പ്രകാരമാണ് സൂഫിയാന് ഉള്പ്പെടെയുള്ള പ്രതികളെ അറസ്റ്റു ചെയ്യാന് അനുമതി ലഭിച്ചത്. കേസില് മുഹമ്മദ് ഷെഫീക്ക്, അര്ജുന് ആയങ്കി, കൂട്ടാളിയായ പാനൂര് സ്വദേശി അജ്മല് എന്നിവരെ കസ്റ്റംസ് അറസ്റ്റു ചെയ്തിരുന്നു. ടി.പി. ചന്ദ്രശേഖരന് വധക്കേസിലെ പ്രതി മുഹമ്മദ് ഷാഫി, ഷുഹൈബ് വധക്കേസിലെ പ്രതി ആകാശ് തില്ലങ്കേരി, ഡി.വൈ.എഫ്.ഐ മുന്നേതാവ് സി. സജേഷ് എന്നിവരെയും ചോദ്യം ചെയ്തിരുന്നു. ടി.പി. വധക്കേസില് ജയിലില് കഴിയുന്ന കൊടി സുനിയെയും ചോദ്യം ചെയ്യാന് കസ്റ്റംസ് ശ്രമിക്കുന്നുണ്ട്. കഴിഞ്ഞ ജൂണ് 12ന് പുലര്ച്ചെയാണ് കരിപ്പൂര് വിമാനത്താവളത്തില് നിന്ന് കള്ളക്കടത്ത് സ്വര്ണം കസ്റ്റംസ് പിടികൂടിയത്. കടത്തിക്കൊണ്ടുവന്ന സ്വര്ണം തട്ടിയെടുക്കാനെത്തിയ രണ്ടു സംഘങ്ങളില് ഒന്ന് സഞ്ചരിച്ച വാഹനം അപടകത്തില്പ്പെട്ടതോടെയാണ് വിശദമായ അന്വേഷണം കസ്റ്റംസും പൊലീസും ആരംഭിച്ചത്.